b'\n_START_ARTICLE_\n\xc5\xa0o\xc5\xa1tanj\n_START_SECTION_\nIme in grb\n_START_PARAGRAPH_\nIme izhaja iz nem\xc5\xa1ke besede \xc2\xbbSch\xc3\xb6nstein\xc2\xab\xc2\xa0ali lepi kamen in je upodobljeno na mestnem grbu v obliki treh sr\xc4\x8dkov, ki ponazarjajo lego starega \xc5\xa1o\xc5\xa1tanjskega gradu iz 12. stoletja, danes znanega kot Pusti grad.\n_START_SECTION_\nLega\n_START_PARAGRAPH_\n\xc5\xa0o\xc5\xa1tanj le\xc5\xbei v zahodnem delu \xc5\xa0ale\xc5\xa1ke doline, na ravnici ob reki Paki. Ravninski del je obdan s predalpskim hribovjem, ki predstavlja zahodno obrobje \xc5\xa0ale\xc5\xa1ke doline. Struga reke Pake se na izteku iz \xc5\xa0o\xc5\xa1tanja spusti v ozko sotesko Penka, \xc4\x8dez katero poteka povezava s sosednjo Savinjsko dolino. Na vzhodnem delu \xc5\xa0o\xc5\xa1tanja se proti Velenju razprostira Dru\xc5\xbemirsko jezero, najgloblje jezero v Sloveniji, nastalo zaradi ugrezanja tal nad opu\xc5\xa1\xc4\x8denimi rovi Premogovnika Velenje.\n_START_SECTION_\nZgodovina\n_START_PARAGRAPH_\nZgodovina \xc5\xa0o\xc5\xa1tanja je mo\xc4\x8dno povezana z Dru\xc5\xbemirjem, vasjo, ki je nekdaj stala v neposredni bli\xc5\xbeini \xc5\xa0o\xc5\xa1tanja. Na obmo\xc4\x8dju vasi so se naselile prve skupine slovenskega naroda, z njimi naj bi pri\xc5\xa1el tudi knez Tresimir. \xc5\xa0e pred njimi so tod \xc5\xbeiveli staroselci, o \xc4\x8demer pri\xc4\x8dajo arheolo\xc5\xa1ke najdbe na obmo\xc4\x8dju Falkovega klo\xc5\xa1tra. Kasneje se je razvoj prenesel v trg \xc5\xa0o\xc5\xa1tanj, prve omembe kraja izvirajo iz 12. stoletja. Iz tega \xc4\x8dasa izhaja grad \xc5\xa0o\xc5\xa1tanj, danes imenovan tudi z vzdevkom \xc2\xbbPusti grad\xc2\xab. Pod njim se je razvil trg \xc5\xa0o\xc5\xa1tanj, v katerem je bilo v srednjem veku \xc5\xbeivahno tr\xc5\xa1ko \xc5\xbeivljenje. \xc5\xbdivela je trgovska, obrtni\xc5\xa1ka in sejemska dejavnost. K temu sta pripomogli ugodna prometna lega na poti med Koro\xc5\xa1ko in srednjo Savinjsko dolino ter \xc5\xbee v 14. stoletju pridobljene tr\xc5\xa1ke pravice. \xc5\xa0o\xc5\xa1tanj je imel tri gradove. Grad \xc5\xa0o\xc5\xa1tanj je najstarej\xc5\xa1i izmed njih, njegove ru\xc5\xa1evine in obnovljen obrambni stolp stojijo \xc5\xa1e danes na pobo\xc4\x8dju nad \xc5\xa0o\xc5\xa1tanjem. Tr\xc5\xa1ka gra\xc5\xa1\xc4\x8dina je bila v neposredni bli\xc5\xbeini zgornjega dela trga, bila je nekak\xc5\xa1en upravni oziroma mestni grad. Ob po\xc5\xbearu v 18. stoletju je pogorela in \xc5\xa1o\xc5\xa1tanjska gosposka si je uredila nov grad, v stavbi dana\xc5\xa1nje gra\xc5\xa1\xc4\x8dine Turn. _NEWLINE_Po zatonu srednjega veka \xc5\xa0o\xc5\xa1tanj ni miroval, njegov gospodarski pomen se je vrnil konec 19. stoletja. Temu je najve\xc4\x8d pridala usnjarska industrija dru\xc5\xbeine Vo\xc5\xa1njak, ki je v \xc5\xa0o\xc5\xa1tanju postavila enega najve\xc4\x8djih tovrstnih obratov v Avstro-ogrski monarhiji. S svojim kakovostnim usnjem so ponesli ime \xc5\xa0o\xc5\xa1tanja v \xc5\xa1irni svet. Zanimiva za ogled je njihova predmestna vila \xc5\xa0iroko, v kateri je danes prijetna restavracija. Nekdanjo tr\xc5\xa1ko podobo odslikuje dana\xc5\xa1nji Trg bratov Mravljak, osrednji trg \xc5\xa0o\xc5\xa1tanja obdan z obnovljenimi tr\xc5\xa1kimi stavbami. Med njimi izstopa Stari magistrat, hi\xc5\xa1a, v kateri je bil dolga leta sede\xc5\xbe upravne oblasti trga \xc5\xa0o\xc5\xa1tanj, od leta 1911 do srede petdesetih let prej\xc5\xa1njega stoletja, pa sede\xc5\xbe mesta \xc5\xa0o\xc5\xa1tanj. Sti\xc4\x8di\xc5\xa1\xc4\x8de kulturnih dogodkov na trgu je Mestna galerija, kjer razstavljajo doma\xc4\x8di in gostujo\xc4\x8di umetniki in se odvijajo \xc5\xa1tevilne manj\xc5\xa1e kulturne prireditve. Bisera arhitekture sta \xc5\xa1e Kajuhov dom, rojstna hi\xc5\xa1a pesnika Karla Destovnika \xe2\x80\x93 Kajuha in Vila Mayer, v kateri ob\xc4\x8dina \xc5\xa0o\xc5\xa1tanj ureja prostore za stalno zbirko doma\xc4\x8dega akademskega kiparja Ivana Napotnika. Miren koti\xc4\x8dek je cerkev sv. Mohorja in Fortunata, ki je ena izmed najstarej\xc5\xa1ih stavb v \xc5\xa0o\xc5\xa1tanju. V njenem prezbiteriju so dragocene freske, odlikuje jih visoka starost, posebna tehnika izdelave in simbolna razvrstitev poslikav v posve\xc4\x8denem prostoru. Poleg znamenitosti preteklega \xc4\x8dasa je v \xc5\xa0o\xc5\xa1tanju mo\xc4\x8d obiskati tudi mesta dana\xc5\xa1nje \xc2\xbbzgodovine\xc2\xab. To je Dru\xc5\xbemirsko jezero, ki je pri\xc4\x8delo nastajati z ojezerjevanjem Dru\xc5\xbemirskega polja sredi sedemdesetih let prej\xc5\xa1njega stoletja in Termoelektrarna \xc5\xa0o\xc5\xa1tanj, ki proizvede povpre\xc4\x8dno eno tretjino vse slovenske elektri\xc4\x8dne energije.'